Mies palkkasi kaksi ulkomaalaista työntekijää, mutta maksoi heille työehtosopimuksen vastaista palkkaa. Oikeuden mukaan kyse oli uskontoon pohjautuneesta työsyrjinnästä.

Varttunut yrittäjä rikkoi yhdenvertaisuus- ja työsopimuslakia, kun maksoi muslimityöntekijöilleen liian alhaista palkkaa.

Miehet rukoilivat yrittäjän mukaan työajalla, jolloin palkka jäi työehtosopimuksen minimiä alemmaksi. Oikeuden mukaan tämä oli rikos.

Työruokailussa oli tarjolla sianlihaa, jota muslimit eivät saa syödä.

Islaminuskon harjoittaminen johti epäoikeudenmukaiseen palkkaukseen Pohjanmaalla. Kuvituskuva. PEKKA LASSILA

Pohjanmaan käräjäoikeus on tuominnut vuonna 1956 syntyneen eteläpohjalaisen yrittäjän työsyrjinnästä ja työnantajan ulkomaalaisrikkomuksesta.

Mies joutuu käräjäoikeuden tuomion mukaan maksamaan 60 päiväsakkoa eli hänen tuloillaan 2 640 euroa.

LVI-tarvikealan yrittäjä palkkasi joitakin vuosia sitten kaksi ulkomaalaista työntekijää. Miehet olivat sukua keskenään. Yrittäjä otti heidät töihin asianmukaisilla kirjallisilla työsopimuksilla, joiden palkat olivat kuitenkin työehtosopimuksen määräämää minimiä pienemmät.

Työnantaja ja työntekijät sopivat suullisesti, että yhdeksän euron tuntipalkka on riittävä, kun työnantaja kustantaa miehille työpaikkaruokailun. Työajaksi sovittiin 40 tuntia viikossa.

Ruoaksi kiellettyä lihaa

Työntekijät olivat islaminuskoisia ja pyysivät mahdollisuutta rukoilla joitakin kertoja työpäivän aikana. Lisäksi he kieltäytyivät syömästä työpaikkaruokailussa tarjottua sianlihaa, jonka islam kieltää. Tuomiosta ei käy ilmi, tarjosiko työnantaja korvaavaa ruokaa tilalle.

Yrittäjä ei suostunut korvaamaan käyttämätöntä ruokaetua nostamalla palkkaa, vaan se pysyi yhdeksässä eurossa. Työnantajan mukaan miesten tehokas työaika väheni tunnilla päivässä, kun he rukoilivat.

Mies väitti oikeudessa, että rukoushetket eivät olleet työehtosopimuksen mukaisia virkistystaukoja, vaan ne tuli vähentää palkasta. Yrittäjä korosti vastauksessaan, ettei hänellä ollut mitään islaminuskoa vastaan. Mies kertoi järjestäneensä rukoilua varten erillisen huoneenkin.

Yrittäjän näkemyksen mukaan toinen työntekijöistä oli pyytänyt ensin työpäivän aikaisempaa päättymistä perjantaisin. Lopulta mies oli pyytänyt perjantaita kokonaan vapaiksi.

Toinen työntekijöistä puolestaan piti tunnin menetettyä työaikaa vääränä väitteenä. Hän itse katsoi, että rukoili työpäivänsä aikana keskimäärin vain vartin verran. Mies rukoili osin lakisääteisten taukojen aikana.

TES jäi noudattamatta

Oikeus tuomitsi pohjalaisyrittäjän työsyrjinnästä. Tunnin palkan vähentäminen oli ylimitoitettua verrattuna näyttöön, jota oikeus sai.

– Perustetta työehtosopimuksen minimipalkkaa pienemmälle palkanmaksulle ei ole ollut. Näin asiassa on kuitenkin menetelty, ja menettely on perustunut [asianomistajien] uskontoon, käräjäoikeus kirjoittaa.

Yrittäjän sakkorangaistusta kiristi toinen läpi mennyt syyte. Mies laiminlöi työ- ja elinkeinotoimistolle tarkoitetut selvitykset ulkomaalaisten työntekijöidensä oleskeluluvista. Tässä oli kyse työnantajan ulkomaalaisrikkomuksesta.

Tuomio ei ole lainvoimainen.